Wallabies besluit om nie te kniel | Netwerk24
Wallabies besluit om nie te kniel
23 Oktober 2020 08:38
Drie spelers van die Spaanse sokkerklub Sevilla kniel onlangs ter ondersteuning van die Black Lives Matter-beweging voor die aanvang van 'n wedstryd. Foto: Getty Images
So het Dave Rennie, afrigter van die Australiërs, Vrydag aan die media gesê. Sy span sal vir die wedstryd op 31 Oktober in Sydney nuwe inheems-geïnspireerde First Nations-truie dra ter ondersteuning van dié land se inheemse bevolking.
Hoewel die heelagter Dane Haylett-Petty vroeër die week gesê het dat dit goed sal wees as die Aussies die knie buig, het Rennie dit benadruk dat daar teen die voorstel gestem is.
"Ons sal nie," het Rennie op die vraag geantwoord of die span sal kniel.
"Die belangrike ding is dat hierdie (wedstryd) is om die inheemse mense te vereer en ons wil hê dat die fokus daarop is. Almal het hul eie menings rondom die situasie (van die BLM), maar ons wil daarop fokus om op ons geskiedenis en ons verlede te reflekteer.
"Ons fokus is op die mense van die First Nations en die inheemse-trui, ons wil nie 'n politieke punt maak nie."
Dave Rennie, afrigter van die Wallabies. Foto: Getty Images
Haylett-Petty se opmerkings het 'n vurige debat ontketen, met Nick Farr-Jones wat die Wallabies na Wêreldbeker-glorie in 1991 gelei het, wat gemaan het dat dit verdelend kan wees omdat die Aussies nie kwessies met betrekking tot rassediskriminasie het nie.
Maar Gary Ella, wat saam met sy broers, Mark en Glen, in die 1980's vir die Wallabies gespeel het en baanbrekers vir inheemse mense in Australiese rugby was, het na Farr-Jones se opmerkings as "simpel geselsies" verwys, lui die Sydney Morning Herald.
Rennie sê die afrigters het die kwessie Donderdag met die leierskapgroep van die span bespreek toe hulle saamgetrek het om vir die wedstryd teen die All Blacks voor te berei. Die leierskorps is toe na die span wat eenparig besluit het om nie die knie te buig nie.
Rob Clarke, Rugby Australië se tussentydse uitvoerende hoof, het in 'n verklaring gesê dat die beheerliggaam alle vorme van rassisme of diskriminasie veroordeel en besef "dat ons steeds op die pad na versoening is". – Reuters